CELEX: 32016D1359
Language: lt
Date: 2016-08-08 00:00:00
Title: 2016 m. rugpjūčio 8 d. Komisijos įgyvendinimo sprendimas (ES) 2016/1359, kuriuo iš dalies keičiamas Įgyvendinimo sprendimas 2012/270/ES dėl neatidėliotinų priemonių, kad į Sąjungą nebūtų įvežti ir neišplistų Epitrix cucumeris (Harris), Epitrix similaris (Gentner), Epitrix subcrinita (Lec.) ir Epitrix tuberis (Gentner) (pranešta dokumentu Nr. C(2016) 5038)

10.8.2016   
            
            
               LT
            
            
               Europos Sąjungos oficialusis leidinys
            
            
               L 215/29
            
         KOMISIJOS ĮGYVENDINIMO SPRENDIMAS (ES) 2016/1359
   2016 m. rugpjūčio 8 d.
   kuriuo iš dalies keičiamas Įgyvendinimo sprendimas 2012/270/ES dėl neatidėliotinų priemonių, kad į Sąjungą nebūtų įvežti ir neišplistų Epitrix cucumeris (Harris), Epitrix similaris (Gentner), Epitrix subcrinita (Lec.) ir Epitrix tuberis (Gentner)
   
      
         (pranešta dokumentu Nr. C(2016) 5038)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies ketvirtą sakinį,
   kadangi:
   
               (1)
            
            
               Komisijos įgyvendinimo sprendimu 2012/270/ES (2) buvo nustatytos neatidėliotinos priemonės, kad į Sąjungą nebūtų įvežti ir neišplistų Epitrix cucumeris, Epitrix similaris, Epitrix subcrinita ir Epitrix tuberis; šie kenksmingieji organizmai nėra įtraukti į Direktyvos 2000/29/EB I ir II priedus;
            
         
               (2)
            
            
               priėmus Komisijos įgyvendinimo sprendimą 2014/679/ES (3), kuriuo iš dalies keičiamas Įgyvendinimo sprendimas 2012/270/ES, Ispanijos nacionalinė etaloninė laboratorija, remdamasi moksliniu straipsniu, kurį paskelbė M. J. Orlova-Bienkowskaja (4), parengė oficialią laboratorijos ataskaitą, kurioje nustatyta, kad kenksmingasis organizmas, kuris įvardytas kaip Epitrix similaris (Gentner), buvo įvardytas neteisingai. Jo teisingas pavadinimas yra Epitrix papa sp. n. Be to, remiantis Ispanijos ir Portugalijos pateikta naujausia informacija, organizmas, kuris tam tikrose teritorijose daro žalingą poveikį bulvėms ir kuris anksčiau buvo įvardytas kaip Epitrix similaris (Gentner), šiuo metu vadinamas Epitrix papa sp. n. Taip pat buvo patvirtinta, kad Epitrix similaris (Gentner) niekada nebuvo aptiktas Sąjungos teritorijoje. Todėl Įgyvendinimo sprendimas 2012/270/ES nebeturėtų būti taikomas Epitrix similaris (Gentner), o turėtų būti taikomas kenksmingajam organizmui Epitrix Papa sp.;
            
         
               (3)
            
            
               nuo Įgyvendinimo sprendimo 2014/679/ES, kuriuo iš dalies keičiamas Įgyvendinimo sprendimas 2012/270/ES, priėmimo Ispanijos ir Portugalijos įgyta patirtis rodo, kad turėtų būti nustatyta buferinė zona, užkrėstą zoną juosianti ne mažiau kaip 500 m pločio juosta, kad būtų galima užtikrinti veiksmingą apsaugą Sąjungos teritorijoje;
            
         
               (4)
            
            
               todėl Įgyvendinimo sprendimas 2012/270/ES turėtų būti atitinkamai iš dalies pakeistas;
            
         
               (5)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2012/270/ES pakeitimai
   Įgyvendinimo sprendimas 2012/270/ES iš dalies keičiamas taip:
   
               1)
            
            
               pavadinime žodžiai „Epitrix similaris (Gentner)“ pakeičiami žodžiais „Epitrix Papa sp. n.“;
            
         
               2)
            
            
               1 straipsnyje žodžiai „Epitrix similaris (Gentner)“ pakeičiami žodžiais „Epitrix Papa sp. n.“;
            
         
               3)
            
            
               II priedo 1 skirsnio 1 dalies b punktas pakeičiamas taip:
               
                           „b)
                        
                        
                           užkrėstą zoną 500 m pločio juosta juosianti buferinė zona; jei į šią juostą patenka dalis lauko, buferinei zonai priklauso visas laukas.“
                        
                     
         2 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2016 m. rugpjūčio 8 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 169, 2000 7 10, p. 1.
   
      (2)  2012 m. gegužės 16 d. Komisijos įgyvendinimo sprendimas 2012/270/ES dėl neatidėliotinų priemonių, kad į Sąjungą nebūtų įvežti ir neišplistų Epitrix cucumeris (Harris), Epitrix similaris (Gentner), Epitrix subcrinita (Lec.) ir Epitrix tuberis (Gentner) (OL L 132, 2012 5 23, p. 18).
   
      (3)  2014 m. rugsėjo 25 d. Komisijos įgyvendinimo sprendimas 2014/679/ES, kuriuo dėl taikymo laikotarpio ir dėl demarkacinių zonų kilmės bulvių gumbų vežimo į pakavimo patalpas, siekiant, kad Sąjungoje neišplistų Epitrix cucumeris (Harris), Epitrix similaris (Gentner), Epitrix subcrinita (Lec.) ir Epitrix tuberis (Gentner), iš dalies keičiamas Įgyvendinimo sprendimas 2012/270/ES (OL L 283, 2014 9 27, p. 61).
   
      (4)  http://www.eje.cz/artkey/eje-201504-0028_epitrix_papa_sp_n_coleoptera_chrysomelidae_galerucinae_alticini_previously_misidentified_as_epitrix_sim.php.